Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 2 Pv 1083/13/1103	Bratislava III, 31.3.2014
EEČ : 2-10-112-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bratislava III
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
dňa 07.12.2013 v čase približne o 15:30 hod. v Bratislave, na XXXXX, v byte číslo XXXXX nachádzajúcom sa na štvrtom poschodí napadol poškodenú - svoju matku XXXXX, nar. XXXXX, tým spôsobom, že po tom ako ho vpustila do bytu sa jej začal vyhrážať smrťou a začal ju škrtiť následkom čoho odpadla, následne po tom ako sa prebrala začal ju kopať po celom tele a udierať päsťami do hlavy a trupu, čím jej spôsobil pomliaždenia hrudníka a hlavy, čím poškodenej XXXXX, nar. XXXXX, trvale bytom XXXXX, XXXXX, spôsobil zranenia s dobou liečenia do 7 dní, a konanie obvineného   u poškodenej vzbudilo dôvodnú obavu o jej život,  

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník PZ, Obvodného oddelenia Nové Mesto - východ, Okresného riaditeľstva PZ Bratislava III, viedol pod sp. zn. ORP-2265/NMV-B3-2013 trestné stíhanie voči obvinenému XXXXX, nar. XXXXX pre prečin nebezpečné vyhrážanie podľa § 360 ods. 1, ods. 2 písm. b) Trestného zákona, na tom skutkovom základe, ako je uvedené vo výrokovej časti tohto uznesenia.

      Dňa 25.03.2013 poverený príslušník PZ predložil vyšetrovací spis s návrhom na zastavenie trestného stíhania voči obvinenému podľa § 215 ods. 1 písm. e) Trestného poriadku. 

      Preskúmaním vyšetrovacieho spisu a vyhodnotením všetkých vykonaných dôkazov som dospel k záveru, že návrh na zastavenie trestného stíhania je dôvodný. 

      V priebehu prípravného konania boli do konania pribratí znalci z odboru zdravotníctva, odvetvia psychiatrie MUDr. Zdenka Gešová a MUDr. Petra Nosáľová, ktorí vykonali na základe príkazu sudcu pre prípravné konanie Okresného súdu Bratislava III, sp. zn. Tp 975/13 zo dňa 09.12.2013, vyšetrenie duševného stavu obvineného XXXXX. 
      Zo záverov znaleckého posudku č. 1/2014 zo dňa 20.01.2014 vyplýva, že obvinený XXXXX trpí vážnou duševnou poruchou - schizoafektívna porucha, pričom daná choroba má za následok, že v čase spáchania skutku boli jeho rozpoznávacie a ovládacie funkcie úplne vymiznuté. Ďalej uviedli, že u obvineného bola zistená duálna diagnóza, teda okrem duševnej poruchy bola zistená aj závislosť od alkoholu, pričom navrhli, aby obvinený po absolvovaní  ochranného liečenia ústavnou formou absolvoval aj kompletnú protialkoholickú liečbu. Znalci záverom uviedli, že v danom prípade sú jednoznačné dôvody na uloženie ochranného liečenia ústavnou formou.
      Taktiež do vyšetrovacieho spis bol zadovážený rozsudok Okresného súdu Bratislava III sp. zn. 37Ps 9/2009-285 zo dňa 18.02.2014, ktorým bol obvinený zbavený spôsobilosti na právne úkony v celom rozsahu, ktorý však doposiaľ nenadobudlo právoplatnosť. 

      Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
      Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

      Vzhľadom na vyššie uvedené skutočnosti som rozhodol o zastavení trestného stíhania obvineného XXXXX.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Hudec
prokurátor